En 18-årig mand var søndag morgen klokken 06.20 udsat for et røveri i det centrale Aarhus.

Ud for Bodegaen på Åboulevarden blev han kontaktet af en ukendt, somalisk mand, som bad ham følge med op på Clemensbro og hen til en hæveautomat.

Her ville han have den 18-årige til at hæve nogle penge, med det kunne den unge mand ikke, da han ikke havde noget betalingskort med.

De gik herefter sammen retur til Bodegaen, hvor den somaliske mand kort talte med tre andre personer, hvorefter han tog den 18-årige med om i Fiskergade.

Her tog han fat om halsen på den 18-årige og pressede ham op mod muren. Den somaliske mand krævede at få den 18-åriges telefon udleveret, hvorefter han i to omgange overførte penge via MobilePay.

Den 18-årige fik herefter sin telefon retur og fik prajet en taxa for at blive kørt hen til det hotel, hvor han skulle overnatte.

Gerningsmanden beskrives som:

Somalisk af udseende

20-30 år gammel

190 cm høj

Mørk i huden, med kort sort skæg og med sort kort hår/kronraget

Talte dansk

Var iført mørkt tøj og en mørk jakke

Politiet efterlyser oplysninger i sagen og kan kontaktes på telefon 114.